Pernille Frahm (SF), 2009-04-02:
Forespørgslen er ikke spor ensidig.
Den er lavet ud fra en situation, og den situation er, at et lille indespærret område bliver angrebet af en militær overmagt.
Det er det, vi forholder os til.
Så siger ordføreren: Ofre er ofre.
Det er jeg fuldstændig enig i, uanset hvilken side ofrene er på.
Det er også derfor, at jeg er med på at stille krav til begge sider, og det er jo også det, som vedtagelsen gør.
Det er det ene.
Det andet er: Ifølge det israelske udenrigsministerium har Hamas ikke taget ansvar for et eneste raketangreb, siden de indgik aftalen sidste år.
Nu var det jo meget, meget kringlet, og der var mange, mange ord i det her, men jeg skal prøve at gøre det kort.
Det, der står i forslaget til vedtagelse, er, at man kræver, at Hamas stopper terrorangrebene, raketangrebene ind i Israel, og det støtter vi.
Det kan der ikke være et sekunds tvivl om.
Den næste er, at Hamas er lovligt valgt af det palæstinensiske folk ved et valg, som alle internationale observatører anerkendte, og som alle internationale kommentatorer bagefter sagde var det mest demokratisk gennemførte valg.
Hvordan i alverden skulle man så bagefter, efter at man først har opfordret dem til at afholde valg og anerkendt, at det er foregået på demokratisk vis, kunne sige: Men så kom I for øvrigt til at stemme forkert?
På det tidspunkt, hvor den her forespørgselsdebat blev anmeldt, så situationen jo noget anderledes ud, end den gør i dag, i hvert fald på nogle fronter.
Nu er hoveddelen af den militære aktion sådan set overstået, for en tid i hvert fald, men den anden del af spørgsmålet til forespørgsel er jo stadig væk ganske relevant, for den handler om, hvad regeringen vil gøre for at hjælpe de mange civile ofre for krigshandlingerne.
Vi ved også, at Israel fortsat gør det meget svært at sætte ind og hjælpe de mange ofre for krigen.
Så sent som i denne uge blev en dansk delegation forhindret i at rejse ind i Gaza, bl.a. Søs Nissen fra RCT, som skulle deltage i et rehabiliteringsarbejde, et projekt med at hjælpe traumatiserede mennesker.
De blev forhindret i at rejse ind i Gaza af de israelske myndigheder.
Menneskerettighedsorganisationen al-Haq kan jævnligt, dagligt dokumentere overgreb, der foregår på palæstinensere, ligesom den israelske menneskerettighedsorganisation Yesh Din kan rapportere om de overgreb, den israelske hær har begået mod civile palæstinensere.
Så forespørgslen er stadig væk yderst relevant.
Vi er nu endt op i en meget fornuftig situation, synes jeg, hvor de fleste af Folketingets partier har kunnet enes om at fremsætte et fælles forslag til vedtagelse efter den her forespørgsel.
Det synes jeg tyder på, at vi er ved at nå hinanden, og at vi er ved at få øjnene op for en fælles forståelse af, at det her problem ikke er et problem, der kan løses af de involverede parter alene.
Det kræver, at også resten af verden vil engagere sig og ikke bare engagere sig ved ord, men også ved handling, ved at stille krav, og derfor er jeg glad for, at vi nu er nået til den fælles forståelse.
Det vil være nødvendigt, at også den danske regering er med til at lægge det pres, og man kan selvfølgelig håbe - og det gør jeg - at den nye amerikanske administration vil være med til at styrke en mere proaktiv linje i forhold til at skaffe en aftale mellem israelere og palæstinensere, som vil kunne skabe fred i området.